Številka: 102-2/2014/19

Datum: 30. 10. 2020

**Zadeva: Odgovori na vprašanja ribičev na predstavitvi JR Zdravje in varnost, Izola, 18. 9. 2020**

1. **Ali spada plovilo dolžine točno 12 m v kategorijo malega priobalnega ribolova (MPR)?**

„Mali priobalni ribolov“ pomeni ribolov z ribiškimi plovili, katerih skupna dolžina ne presega 12 metrov in ki ne uporabljajo vlečnega ribolovnega orodja iz preglednice 3 v Prilogi I k Uredbi Komisije (ES) št. 26/2004. Plovila, ki merijo točno 12 m, v skladu z merili, ki jih je sprejel Odbor za spremljanje OP ESPR 2014-2020 pri točkovanju ne bodo pridobila 10 točk. Na naslednji seji Odbora za spremljanje OP EPSR 2014-2020 bo Organ upravljanja predlagal spremembo meril, da bi tudi plovila, ki merijo točno 12 m pridobila 10 točk. Če bo predlog spremembe meril potrjen, bo najkasneje do junija 2021 objavljen nov javni razpis.

1. **Na kakšen način naj se označuje oprema in koliko časa?**

Označevanje je opredeljeno v Navodilih Organa upravljanja za obveščanje javnosti in označevanje operacij v okviru Operativnega programa za izvajanje Evropskega sklada za pomorstvo in ribištvo v Republiki Sloveniji za obdobje 2014-2020 (http://www.ribiski-sklad.si/Oznacevanje\_aktivnosti\_1/).

Pri operacijah za ukrep *Zdravje in varnost* je trajanje obvezne označitve 5 let od izplačila zadnjega zahtevka.

Obveznost označevanja blaga ali opreme ne velja za specifično blago oz. opremo (npr. delovna oblačila in varnostna oprema, kot so nepremočljivi varovalni čevlji, zaščita za oči in dihala, zaščitne rokavice, čelade in zaščitna oprema proti padcem, potapljaške obleke ali obleke za preživetje, osebni označevalci – EPIRB ter elektronska oprema, programska oprema, itd), kjer bi postopki označevanja spremenili tehnične lastnosti blaga ali opreme oz. bi postopki označevanja lahko poškodovali blago ali izničili garancijo. Opremo oz. blago, ki se ga v skladu s tem določilom ne označi, se fotografira in pripravi dokument, kjer se navede razloge, zakaj oprema oz. blago ni bilo označeno ter se shrani za obdobje obvezne označitve.

Blago oz. opremo, ki ima rok uporabnosti manj od pet let, je potrebno označiti in hraniti do roka uporabnosti (npr. oprema za prvo pomoč, zdravila in pripomočki za nujno zdravljenje, itd). V primeru, kjer bi postopki označevanja poškodovali blago, se blago fotografira in pripravi dokument, kjer se navede razloge, zakaj ni bilo označeno in se ga shrani za čas trajanja obvezne označitve.

Označitev in hranitev embalaže za obdobje obvezne označitve je možna v primerih, ko blaga ali opreme ni možno označiti na noben način predpisane označitve.

|  |  |
| --- | --- |
| SOFINANCIRANA OPERACIJA | NAČIN OZNAČEVANJA |
| Operacija, ki zajema financiranje nakup fizičnih (premičnih) predmetov | - objava na poslovni spletni strani upravičenca, če obstaja- nalepka |

1. **Ali se lahko popravi palubo (deske)?**

Iz varnostnih razlogov je krov možno popraviti (zamenjava desk).

1. **Ali se lahko kabino poveča oz. premakne?**

Kabino je možno posodobiti z namenom izboljšanja delovnih pogojev na krovu. Kabino se lahko poveča in/ali premakne, vendar kabine ni mogoče preprosto premakniti, ampak jo je potrebno posodobiti, da se izboljšajo delovni pogoji. Vlagatelj mora utemeljiti, kako se bodo delovni pogoji izboljšali zaradi premika kabine. Pri utemeljitvi morajo biti priložene tudi fotografije del, pred in po spremembi.

1. **Ali se lahko zgradi kabino na plovilu, če plovilo kabine še nima?**

Nove kabine ni mogoče zgraditi, če plovilo prvotno kabine ni imelo.

1. **Kakšna je razlika med zatočiščem in kabino?**

Zatočišče je rahlo konstruirano, odprto zavetje na glavni palubi, kabina pa je zaprt prostor, ki nudi boljšo zaščito pred neugodnimi vremenskimi razmerami.

1. **Ali se lahko na plovilu, ki nima kabine naredi zatočišče?**

Izgradnja zatočišča se šteje kot upravičen strošek.

1. **Koliko znaša najnižji znesek zahtevka?**

Najnižji znesek, ki ga Agencija lahko odobri na vlogi je 1.000 EUR (paziti pri računih z DDV, ki ni priznana vrednost, razen v izjemnih primerih, ko ni povračljiv), možni so štirje zahtevki na vlogo, najnižji znesek na zahtevek pa ni predviden.

1. **Katera je šifra ukrepa, ki jo je potrebno vnesti ob prijavi v e-kmetijo?**

R1\_I.8\_01

1. **Ali se izplača ponudba, ki je najugodnješa in odobrena z odločbo AKTRP in ni nujno najcenejša?**

Lahko se prizna najugodnejša, torej ni nujno najcenejša, mora pa biti obrazloženo, čemu je ta izbrana. Kljub temu pa v primeru, da AKTRP oceni, da so predvideni stroški nerealni/previsoki lahko dodatno preveri vrednost operacije ter skladno z ugotovitvijo omeji priznano vrednost (npr: še četrta ponudba).

1. **Do koliko kosov opreme je upravičen vlagatelj na posamezno naložbo?**

Vlagatelj je upravičen do 3 kosov iste/enake osebne opreme. Nabava opreme je primerna v takem obsegu in v normalnih količinah kot je običajno za opremo, ki jo ribiči potrebujejo za izvajanje svojega dela. V kolikor vlagatelj z ustreznimi dokazi utemelji, da je upravičen do več kot treh kosov opreme in da je to količina, ki jo pri svojem delu potrebuje, se lahko odobri tudi več kot 3 kose opreme na programsko obdobje. Mora pa to biti utemeljeno in dokazljivo na tak način, da bo ustrezno pri revizijskem postopku. Podpora posameznemu upravičencu se lahko dodeli le enkrat v programskem obdobju za isto opremo.

1. **Kako oz. na kakšen način naj vlagatelj predloži vlogo?**

V skladu s 16. členom Uredbe vlagatelj ali njegov pooblaščenec vloži vlogo v informacijski sistem Agencije ([http://e-kmetija.gov.si](http://e-kmetija.gov.si/)). Vlagatelj ali pooblaščenec za vnos potrebuje kvalificirano digitalno potrdilo. Pooblaščenec pred vnosom (priporočamo nekaj dni pred pričetkom vnosa) pošlje skenirano pooblastilo na eprp\_pooblastila.aktrp@gov.si (obrazec objavljen na spletni strani, bo pa tudi v navodilih za vnos zapisano). Vloge se ne pošilja na Agencijo, temveč se vsa dokumentacija kot skenogram naloži v aplikacijo. V primeru tehničnih težav pri vnosu v aplikacijo naj vlagatelj posreduje težavo na elektronski naslov eprp-tezave.aktrp@gov.si

1. **Je v okviru ukrepa možna zamenjava motorjev?**

V skladu z 9. členom Uredbe o izvajanju ukrepa zdravje in varnost iz OP ESPR 2014-2020 je nakup motorjev neupravičen strošek.

1. **Ali lahko uporabnik kupi osebno opremo? Kako je to urejeno z lastnikom plovila?**

Vloga je v osnovi vezana na plovilo - torej lahko vlogo vloži lastnik/najemnik/uporabnik plovila. V kolikor to ni lastnik, mora predložiti npr. najemno pogodbo ter izjavo, da bo plovilo uporabljal še za čas obveznosti po izplačilu. Nekdo, ki je ribič, pa ni lastnik/najemnik plovila, vloge ne more vložiti oz. bo le-ta zavrnjena.

1. **Za katera plovila se lahko odda vlogo - glede na segmentacijo plovila MPR?**

V MPR sodijo plovila, ki so krajša ali enaka 12 m in ne uporabljajo vlečnih orodij. Pri trenutno objavljenem javnem razpisu plovila, ki merijo točno 12 m, v skladu z merili ne bodo pri točkovanju pridobila 10 točk (glej odgovor pod točko 1).

1. **Kdaj oddati pooblastilo?**

Predlagamo nekaj dni pred vnosom vloge, lahko pa tudi prej - pooblastilo velja 1 leto. Odobritev za vnos bo vnašalec dobil v dnevu ali dveh, a če nima že nekih izkušenj z vlaganjem vlog v e-kmetijo, bo verjetno potreboval dodatno pomoč pri vnosu, zato predlagamo, da si to uredi pravočasno, če želi vlogo oddati čimprej.

 dr. Bojan Pahor

 generalni direktor